Moe piluda, titawaltara (trutca ke Boudin)

Moe piluda, titawaltara ~ Sur la plage, soleil couchant (FR)

Moe piluda, titawaltara ( francavon Sur la plage, soleil couchant ) tir trutca lumkirafa gu 38.1 × 58.4 cm-, i puntalingeks keve intabopica skuyun gan Eugène Boudin francaf lingesik bak 1865.

Bata trutca koe Metropolitan yambatcilaxe koe New York koe Tanarasokeem re ( 2018 ) tigir.

 Drunara 
Kot patectoy ke Eugène Boudin vas kelt dem welma vas toloya bareaca ke trutca en ruldar. Bata bunerinda gan nederlandaf lingesik ke XVII-eafa decemda ( Van Ruisdael is Meindert is Hobbema ) ixam zo malsaveyer, i gan lingesik ixam getcas va rundapa dem rujod. Yoke lidawicka, kelt ke domega ke Manche bira isu North rion tir faltaf. Tuwavevafa kerdela ke Boudin tir ke lentekafa prostewa dakitina kali tena ke XIX-eafa decemda gan darelitevaf yambik dum Johann Barthold Jongkind ( La Ciotat, 1880 ) is dere turestatasa va jotaf Claude Monet.

Boudin va lana ixam savsafa teza kanarir, i va teza novesa va milugalafa malaskira va toloy mukot. Taneon kristera va ilsuyuca gu patectoy voneyena kale zidaconya remstisa va varafa lingena darka. Azon malsavera va kelt ton afiklita molavasa va kotaf patectoy. Kare rujodafa akruca ik gemelt ke afizcek, lana koafira dem dat nideks zo rotawisir.

Boudin batkane vanpir aptacik va rujodkiraf kelt vamoe bira, i kelt mafelan gan Corot dayoltayas va normandaf lingesik gu « gazik va kelt ».

Moe piluda, titawaltara trutca tir tana jontika trutca skuyuna gan Boudin bak 1860-e sanda, gesiasa va krimtafa koyutarula is normandaf patectoy. Tcederapa ke buneks tir ke felilepesa dimdeswara va sielafi afi anamplekusi va varaf patectoy is nudrumstisi va vola is bixe ke piluda. Lingesik va vula kan litevafa adala ke inafa vanfira lajutuezlar. Mecoba zo kalir voxen kotcoba gan mesolwif vox rokagrupepen tazuk zo tiaver, kan kelt gracaf vox ware tuamuzas va tuaxani afi. Jadifa litera vas wiyuca male trutca diveksoyewer.

Dizvesik ke XXI-eafa decemda va bat patectoy gu tame ke Marcel Proust ostik rogesiar, kore trutca ugalon tir abdifa. Debak koswayas va Boudin me zo pilkomodar voxen rotrakut da tir Cabourg ( Balbec ke Proust ) isen prilas koredik kene lavok ko Gidapa fu lanid, i ko xe ware kruldeso keve gestaxo kene piluda. Batcoba dere tir beviara va tamava griawiyisa vox re tigisa kan diola ke yamba, kiewagina gan Eugène Boudin. Koninde minafa aneyara va drasuyun ugal.

 Dere rupec 

 Stragela 

 Tcila Xantaza dene internet ok internetxo
|style="vertical-align: top;"|

|}
Moe piluda, titawaltara (trutca ke Boudin)
Moe piluda, titawaltara (trutca ke Boudin)